Veldtog teen Discovery Bank begin -Siek en sat want ek is mos te wit, swart kliënte kry egter 10% aandele in bank net omdat hulle swart is | SAUK.co.za - Nuus.info
Vakbond leiers van Soldidariteit, Connie Mulder, dr. Dirk Hermann en Werner Human het Dinsdag hul veldtog teen Discovery Bank bekendgemaak.
"Ons het verwag dat 'n innoverende groep soos Discovery unieke oplossings vir bankdienste sou bied. Die bank het die kans gehad om 'n markleier te wees maar dit is nou net nog 'n rasleier wat mense op grond van hulle melanienvlakke in hulle vel beloon."
Dit is die mening van dr. Dirk Hermann, bestuurshoof van Solidariteit, nadat die vakbond Dinsdag 'n veldtog van stapel gestuur het om duisende nee-stemme te kry teen die Discovery Groep se planne om in Maart 'n bank te begin.
Die vakbond is hewig gekant teen Discovery Bank se planne om 10% se aandele aan slegs sy swart kliënte te gee wat by die nuwe bank aansluit.
"Discovery noem dit 'n nuwegenerasie-bank, die eerste gedragsbank waar kliënte voordele kan verdien deur goeie finansiële gedrag. Dit is innoverend en 'n blink idee.
"Maar Discovery Bank gaan ook sy kliënte volgens ras beloon. Swart kliënte kry aandele in die bank net omdat hulle swart is. Dit is 'n baie ou, uitgediende idee waar die kleur van 'n persoon se vel sy voordele bepaal."
Volgens Hermann het die groep met hul optrede die bank in nog 'n staatsdepartement verander.
"Discovery het dieselfde rasse-ideologie as dié van die regering as sy eie ideologie aangeneem en dit is een waar jou waarde in jou velkleur gesetel lê.
"Dit gaan inderdaad 'n nuwegenerasie-bank wees, 'n bank waar alle kliënte gelyk gaan wees, maar waar swart kliënte meer gelyk as wit kliënte is."
Hermann sê die vakbond en AfriForum het verlede jaar met Adrian Gore, hoof van die Discovery‑groep, vergader om hulle bekommernisse oor die bank se rasgedrewe voordele vir kliënte te bespreek.
"Gore en sy span se verskoning was dat die Reserwebank druk op die groep plaas om die soort benadering te volg. Ons verwagting was dat hulle ten minste sal terugdruk om hulle kliënte te beskerm maar hulle probeer nie eens om dit te doen nie, Discovery gee eenvoudig net toe."
Connie Mulder, hoof van Solidariteit se Navorsinginstituut, sê Discovery Bank maak daarop staat dat hulle die meeste van hulle mediese en versekeringsdienste in kliënte vir die nuwe bank sal kan omskep.
"Hulle mik ook nie noodwendig vir 'n lae inkomste groep nie, al sê Discovery die bankkoste sal goedkoper wees. Ons bereken sowat 600 000 van Discovery se kliënte is wit en hulle moet na die helfte van hulle kliënte luister as hulle nee sê. Ons glo Discovery weet dit.
"Hier is waar die publiek hulle stem kan laat geld. Ons vra jou eerstens om iets te doen – stem nee. Discovery is 'n private maatskappy wat na hulle kliënte moet luister. As Discovery steeds nie na hulle kliënte wil luister nie, dan vra ons jou om iets nie te doen nie, moenie by die bank aansluit nie.
"Ons het die regering wat die afgelope 20 jaar die soort rasse-ideologie invoer maar nou het ons die private sektor wat dit ook netso wil toepas. Ons moet dit duidelik uitstippel vir hierdie maatskappy en maatskappye wat dit oorweeg om dieselfde ideologie te volg dat dit nie aanvaarbaar is nie."
Hermann het bygevoeg dat Discovery se eksklusiewe benadering van voordele aan kliënte "baie hard" is. "Solidariteit steun eerder 'n inklusiewe benadering waar mense voordele kan ontvang op grond van hulle inkomstevlak.
"Al wat wit Suid-Afrikaners wil hê, is dat Discovery alle kliënte ewe waardevol beskou, ongeag hulle velkleur. Discovery moet baklei teen die regering se rasse-ideologie, eerder as om te help om dit klakkeloos in te stel.
"Wit Suid-Afrikaners het 'n stem, 'n stem wat gehoor moet word en hulle sê nee vir Discovery Bank se rasseplan."
Solidariteit het 'n aanlyn petisie begin waar die publiek kan stem of hulle dié bank se planne steun. Die vakbond beplan om 12 Maart die uitslag van die petisie aan die Discovery Bank te oorhandig.
« ANC raadslid van Noord-Kaap provinsie ontvoer en verkrag na bewering 'n 14-jarige verstandelike gestremde meisie herhaaldelik
Plaasaanvalle en Plaasmoorde statistiek vir Januarie 2019: 36 plaasaanvalle en 4 plaasmoorde vind plaas »